
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	2 septembrie 2008

	Nr.
	27/197


R A P O R T

asupra propunerii legislative privind acordarea unei indemnizaţii pentru pensionarii care deţin titlul de doctor în ştiinţă


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 325 din 12 mai 2008, cu dezbaterea pe fond în procedură obişnuită a propunerii legislative privind acordarea unei indemnizaţii pentru pensionarii care deţin titlul de doctor în ştiinţă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1695/10.12.2007)

· avizul negativ al Comisiei juridice, de disciplină şi imunităţi (nr.31/486/17.06.2008)

· punctul de vedere negativ al Guvernului (nr.72/14.01.2008).


Propunerea legislativă are ca obiect de reglementare acordarea, de la data pensionării, a unei indemnizaţii fixe lunare de 300 lei persoanelor care au obţinut titlul ştiinţific de doctor, sumele necesare acordării acestor indemnizaţii urmând a fi suportate din bugetul de stat, indiferent de cuantumul pensiei pe care beneficiarii o încasează.

Comisia propune Plenului Camerei Deputaţilor respingerea iniţiativei legislative din următoarele considerente:

· persoanele care au titlu ştiinţific de doctor beneficiază deja de drepturi băneşti suplimentare (ex. Legea nr.128/1997 privind Statutul personalului didactic etc.);

· este încălcat principiul egalităţii de tratament întrucât prezenta iniţiativă legislativă nu face distincţie, în ceea ce priveşte acordarea indemnizaţiei propuse, între pensionarii în a căror bază de calcul a pensiei a fost cuprins sporul de 15% din salariul de bază acordat pentru titlul ştiinţific şi pensionarii care au titlu de doctor în ştiinţe şi care în viaţa activă nu au beneficiat de sporul respectiv şi prin urmare nu au cuprins în baza de calcul a pensiei acest spor. 

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 26 august 2008 au participat, în conformitate cu prevederile art.55 din Regulamentul Camerei Deputaţilor:

· d-na Gabriella Pásztor – Secretar de Stat, Ministerul Educaţiei, Cercetării şi Tineretului
· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse 

· d-na Geta Doană – consilier superior, Ministerul Muncii, Familiei şi Egalităţii de Şanse 

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost  respinsă de Senat în şedinţa din 06 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL










1/3
PAGE  
3/3

[image: image1.png]